OB RAZSTAVI

Iniciator in vodja projekta prenosa razstave ŽIVI v Ljubljano, direktor Inštituta za ekologijo in predavatelj na FDV, 
dr. Andrej Lukšič:

Pred leti se je na Inštitutu za ekologijo oblikovala manjša skupina
zanesenjakov, ki se je podala na veliko avanturo, na avanturo postavljanja
razstav na prostem na Jakopičevem sprehajališču v Ljubljani. 

Prvič je ta četica postavila razstavo leta 2005, le nekaj mesecev po tem ko
je sedanja vlada nastopila svoj mandat. Takrat so postavili razstavo
svetovno znanega mojstra fotografije Yanna Arthus-Bertranda z naslovom
"Zemlja, pogled z neba”, ki je bila do takrat obiskala že več kot 70 držav. 

V Ljubljani pa je ta razstava vrnila življenje Tivoliju in še posebej
Jakopičevemu sprehajališču, vsaj tako so zatrjevali stari Ljubljančani, ki
se še spominjajo živahnega utripa Plečnikove Sahare, kot so ljubkovalno
imenovali Jakopičevo sprehajališče. V ljudeh je razstava pustila nepozabno sled, zapisala se je v njihova srca, postala je del njih. Prav tako pa - vsaj upam - tudi sporočilo razstave, ki je povezano z ohranjanjem Zemlje kot planeta.

Drugič se je, sicer nekoliko okrepljena, ta ista četica odpravila 
novi avanturi naproti. Priznati moram, da brez pravega tehtnega premisleka. Tokrat je bila naš partner nevladna organizacija GoodPlanet.org, ki je nastala v času, ko je bila v Ljubljani postavljena razstava "Zemlja, pogled z neba". Fundacija je nastala na pobudo Yanna Artus-Bertranda, ki jo tudi
vodi. V Ljubljano smo tokrat pripeljali novo razstavo, prav tako na prosto,
toda veliko prej in le nekaj mesecev pred iztekom mandata sedanji vladi.
Ljubljana je tretja prestolnica, ki gosti razstavo "Živi", razstavo, ki je
delo več kot 40 uveljavljenih fotografov divjine in drugih strokovnjakov z
različnih področij.

Če je prva razstava govorila o trajnostnem razvoju skozi podobe planeta
Zemlje, govori druga razstava skozi podobe živali, ki živijo na planetu
Zemlja in zato tudi o biotski raznovrstnosti. Obema je skupno to, da
govorita o življenjskih pogojih, ki so potrebni ne le peščici posameznikov,
peščici bogatih, temveč vsem živim bitjem na tem planetu. Tokrat nam živali
na fotografijah veliko bolj zgovorno govorijo ZEMLJA JE TUDI MOJ DOM.

Inštitut za ekologijo je obe razstavi vključil v svoj desetletni program
Micelij. Nastal je, ko je OZN obdobje od leta 2005 do 2014 razglasila za desetletje uveljavljanja trajnostnega razvoja.  

Razstavo "Živi" je mesto Ljubljana uvrstilo v svoj program predsedovanja
Slovenije Svetu EU in postalo zvest podpornik avantur pogumne četice z
Inštituta za ekologijo.

Razstava "Živi" je dobila tudi širša vsebinska razsežja, saj smo k
vsebinskemu sodelovanju povabili še Prirodoslovni muzej, Ekošole, Študentsko organizacijo Polituss, Živalski vrt v Ljubljani in druge, ki bodo tudi po razstavi skrbeli za to, da bo bolj prisotna zavest o usodah živalskega sveta zaradi ravnanj ljudi.

Upam, da boste ob pogledih na portrete živali nadvse uživali in da boste ob
branju spremljevalnih tekstov prihajali do spoznanja, da živali in rastlin
ni treba obvarovati le zaradi njih samih, temveč da se preko tega predvsem
ljudje učimo modrosti, s katero bomo sposobni uzreti učinke ravnanja
človeštva na planet Zemljo in s katero bomo sposobni obrniti katastrofični
trend, ki ga je najbolj nazorno prikazal Al Gore v svojem filmu “Resnica”.

Gre za ponovno kultiviranje človeške modrosti do narave. 

Pri tem pa je lahko spoznanje, da ni nič bolj globoko človeškega kot
zavedanje, da jutri pride nov dan in da lahko nekaj dobrega storim zanj,
prvi pogum zbujajoči korak ...